Avizul Comitetului Economic și Social European pe tema „Industria europeană a mobilei – Redresarea sa către o economie inovatoare, verde și circulară”

(aviz din proprie inițiativă)

(2022/C 365/02)

Raportor: domnul Anastasis YIAPANIS Coraportor: domnul Rolf GEHRING

Decizia Adunării Plenare 21.10.2021 Temei juridic Articolul 52 alineatul (2) din Regulamentul de procedură Aviz din proprie inițiativă Secțiunea competentă Comisia consultativă pentru mutații industriale (CCMI) Data adoptării în secțiune 13.5.2022 Data adoptării în sesiunea plenară 15.6.2022 Sesiunea plenară nr. 570 Rezultatul votului (voturi pentru/ voturi împotrivă/abțineri) 207/1/2

1. Concluzii și recomandări

1.1. Europa dispune de un sector al mobilei foarte dinamic și deosebit de divers din punctul de vedere al mărimii întreprinderilor și al proceselor de lucru, precum și al proiectării. Sectorul acoperă întregul ciclu de viață și oferă bune oportunități de a integra durabilitatea și tranziția către modele ale economiei circulare.

1.2. Întreprinderile europene trebuie să respecte reglementări stricte în materie de mediu, produse, sănătate și siguranță, ceea ce duce în mod firesc la creșterea costurilor operaționale. Concurența internațională este denaturată de subvențiile guvernamentale oferite concurenților externi și de practicile neloiale utilizate pentru a obține accesul la piață, la care recurg, în special, entitățile economice din Asia.

1.3. CESE dorește să sublinieze că atingerea unui bun echilibru între creșterea economică, durabilitate și bunăstarea socială este obiectivul adecvat pentru viitorul sectorului european al mobilei. Comitetul consideră că întreprinderile au nevoie de un cadru legislativ coerent în domeniul proprietății intelectuale, care să le protejeze interesele și să fie adecvat pentru tranziția verde și cea digitală.

1.4. CESE pledează ferm pentru respectarea strictă a normelor UE, inclusiv a obligațiilor de informare a consumatorilor, de către toate produsele de mobilier importate. CESE solicită, de asemenea, o legislație coerentă a UE care să impună formate standardizate pentru etichetele tuturor produselor.

1.5. Întrucât industria mobilei utilizează multe materii prime, accesul fiabil și neîngrădit la resurse de înaltă calitate și lanțuri valorice solide este esențial pentru acest sector. În plus, având în vedere că cererea de lemn, principala materie primă pentru industria mobilei, este în creștere constantă, CESE consideră că este vital să se extindă și să se modernizeze infrastructura forestieră și durabilitatea acesteia, precum și să se îmbunătățească competențele și tehnologiile.

1.6. CESE consideră că lemnul produs în Europa este un atu foarte important, care ar trebui valorificat pentru a genera produse cu o înaltă valoare adăugată. Comitetul consideră că exporturile de materie primă lemnoasă nu au nicio logică din punct de vedere economic și solicită instrumente de apărare comercială care să asigure protecția producătorilor locali de mobilă.

1.7. În plus, comitetul invită statele membre să pună capăt subvențiilor și celorlalte stimulente pentru arderea lemnului în scopul generării de energie și să promoveze principiul utilizării în cascadă.

1.8. CESE solicită reducerea sau eliminarea tarifelor pentru materiile prime lemnoase primare și secundare importate. În plus, comitetul solicită ca responsabilii cu elaborarea politicilor să se asigure că criteriile de durabilitate din acordurile comerciale sunt puse în aplicare și că importurile includ criterii de verificare privind condițiile de muncă, libertatea de asociere și tratamentul echitabil al lucrătorilor. CESE solicită ca drepturile omului să facă parte din procedurile privind obligația de diligență, cu respectarea deplină a Convențiilor OIM privind drepturile omului și drepturile lucrătorilor.

1.9. Sectorul mobilei trebuie să facă parte din inițiativa „Noul Bauhaus european” ( 1 ) și să contribuie la crearea de produse durabile și incluzive pentru noile moduri de trai, în care durabilitatea să se combine armonios cu stilul de viață.

1.10. Acordul partenerilor sociali privind reducerea formaldehidei în producția de panouri constituie un excelent exemplu al modului în care acordurile voluntare ale partenerilor sociali de la nivel european pot contribui, la rândul lor, la reducerea pericolelor pentru sănătate. În plus, comitetul solicită ambalaje durabile și complet reciclabile și pledează pentru revizuirea Directivei 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje ( 2 )

1.11. CESE consideră că este necesară o tranziție rapidă de la fluxul liniar de materiale și energie către un model circular, pentru a permite recuperarea valorii din produse și a asigura creșterea economică și crearea de locuri de muncă.

1.12. Comitetul consideră esențial ca producătorii de mobilă să-și proiecteze produsele în așa fel încât să permită recuperarea valorii și să faciliteze reutilizarea, repararea, renovarea și reciclarea. O schemă de răspundere extinsă a producătorilor din sectorul mobilei are potențialul de a crește capacitățile de reutilizare și de reciclare în Uniune. În plus, comitetul solicită o interdicție legislativă europeană privind aruncarea mobilei în depozitele de deșeuri, astfel încât să crească gradul de recuperare și de reutilizare a materialelor valoroase.

1.13. Sectorul are nevoie de forță de muncă înalt calificată și ar trebui să devină mai atractiv pentru generația mai tânără. El trebuie să depună eforturi pentru a îmbunătăți în permanență condițiile de muncă, creând totodată opțiuni de formare și axându-se pe motivarea specialiștilor înalt calificați și a celor din domeniul digital, pentru ca aceștia să se alăture industriei.

1.14. Comitetul solicită legiuitorilor europeni să sprijine activ inițiativele transnaționale care cresc calitatea tuturor formelor de ucenicie în sectorul mobilei. Un program Erasmus mai ambițios pentru ucenicii ar putea contribui la asigurarea unui transfer mai bun al tradițiilor bogate și diverse existente și la potențialul inovator al producției de mobilă în Europa.

1.15. Trebuie elaborate programe educaționale, inițiative privind învățarea pe tot parcursul vieții și programe de educare și formare profesională prin implicarea activă a partenerilor sociali, a instituțiilor de învățământ și a altor ONG-uri relevante. Pregătirea forței de muncă pentru viitoarele provocări din acest sector este esențială.

1.16. CESE solicită investiții în dezvoltarea competențelor, a proiectării, a creativității și a lanțurilor valorice și îmbunătățirea accesului producătorilor de mobilă la programe de finanțare din domeniile cercetării, dezvoltării și inovării. IMM-urile trebuie să fie echipate cu resurse adecvate pentru a-și analiza dezvoltarea activității în mod circular, inovator și durabil.

1.17. Comitetul consideră că prin crearea unei cereri pentru mobila second-hand și prin sprijinirea entităților fără scop lucrativ implicate în procesul de reciclare sau de reutilizare a mobilei uzate se poate genera un impact pozitiv asupra obiectivelor tranziției verzi.

1.18. Nu în ultimul rând, CESE solicită dezvoltarea unei platforme europene care să includă întreprinderi, parteneri sociali, organizații ale societății civile, institute de cercetare, universități și alte părți interesate relevante și să promoveze dezvoltarea întreprinderilor din domeniul mobilei.

2. Observații introductive

2.1. Noua Strategie industrială pentru Europa ( 3 ) este axată pe tranziția ireversibilă și progresivă către un sistem economic durabil care nu lasă pe nimeni în urmă, care înglobează digitalizarea și evoluțiile favorabile mediului și care construiește parteneriate între industrie, partenerii sociali, autoritățile publice și organizațiile relevante din cadrul societății civile.

2.2. Europa dispune de un sector al mobilei dinamic și deosebit de divers din punctul de vedere al mărimii întreprinderilor și al proceselor de lucru. Acesta este, în general, un sector cu utilizare intensivă a forței de muncă și cu lanțuri valorice care, la nivel local sau regional, sunt în continuare puternic dominate de IMM-uri și de microîntreprinderi. El numără circa un milion de lucrători și reprezintă un sfert din întreaga producție mondială de mobilă ( 4 )

2.3. Sectorul acoperă întregul ciclu de viață: materiile prime, prelucrarea, utilizarea, întreținerea, reutilizarea, reciclarea și biomasa pentru energie. Prin urmare, el oferă bune oportunități de a integra durabilitatea și tranziția către modele ale economiei circulare.

2.4. Pandemia de COVID-19 a avut un puternic impact negativ asupra sectorului mobilei, în special asupra lanțurilor valorice transfrontaliere, afectate în mod semnificativ de numeroasele restricții legate de libera circulație a mărfurilor și a persoanelor. Acest lucru a demonstrat importanța unei piețe unice integrate și funcționale.

3. Aspecte legate de competitivitate

3.1. Diversitatea reglementărilor, standardelor, mecanismelor de certificare și cerințelor de etichetare de la nivel național reprezintă o barieră în calea producătorilor din UE și generează costuri disproporționate pentru întreprinderi. Standardizarea și normele armonizate la nivelul UE au potențialul de a reduce la minimum barierele și de a oferi certitudine și o interpretare comună tuturor actorilor de pe piață.

3.2. Creșterea recentă a prețurilor la energie electrică în Europa are un impact negativ asupra competitivității sectorului și se adaugă problemei legate de disponibilitatea resurselor și prețurilor crescute la materiile prime.

3.3. Pe lângă concurența generală tot mai acerbă de pe piața internațională, întreprinderile din țări terțe recurg, uneori, la practici neloiale pentru a avea acces pe piață – în special entitățile economice din Asia, care, în unele cazuri, sunt subvenționate de guvernele din țările lor. În plus, întreprinderile europene trebuie să respecte reglementări mai stricte în materie de mediu, produse, sănătate și siguranță, ceea ce duce în mod firesc la creșterea costurilor operaționale. Standardele de mediu scăzute din țările terțe dezavantajează, de asemenea, produsele europene de mobilier fabricate din lemn veritabil. CESE consideră că aceste aspecte denaturează competitivitatea întreprinderilor locale atunci când concurează pe piețele mondiale.

3.4. În ceea ce privește piața internă, CESE pledează cu fermitate pentru respectarea strictă de către toate produsele de mobilier a normelor UE, inclusiv a obligațiilor de informare a consumatorilor, precum etichetarea corespunzătoare pentru consumatori. De asemenea, CESE solicită o legislație coerentă a UE care să impună ca produsele de mobilier să fie însoțite de informații în formate de etichete standardizate, de exemplu țara de origine, materialele utilizate, indicarea clară a tuturor componentelor produsului, siguranța produsului, durabilitatea, instrucțiuni de utilizare, curățare și întreținere, garanția produsului etc. Intensificarea acțiunilor de supraveghere a pieței care evaluează calitatea mobilei importate trebuie să asigure informarea consumatorilor și condiții de concurență echitabile pentru producătorii locali din UE.

3.5. CESE salută inițiativa Comisiei privind pașapoartele electronice ale produselor, ca parte a viitoarei inițiative privind produsele durabile ( 5 ) . Dacă sunt bine concepute și armonizate, aceste instrumente au potențialul de a impulsiona economia circulară prin transmiterea informațiilor privind produsele de-a lungul lanțurilor valorice și, printre altele, prin stimularea cererii circulare și prin furnizarea informațiilor necesare consumatorilor pentru a face alegeri în cunoștință de cauză.

3.6. Producătorii din țări terțe sunt pe cale de a recupera decalajul din punct de vedere tehnologic; prin urmare, avantajul competitiv al UE își pierde din importanță. Ca atare, sunt necesare noi modele de afaceri care să combine competitivitatea cu durabilitatea și să ofere acces pe piață producătorilor locali.

3.7. Sectorul este, de asemenea, foarte sensibil în ceea ce privește protecția drepturilor de proprietate intelectuală, cu atât mai mult cu cât calitatea, inovarea și designul reprezintă în continuare principalele avantaje competitive ale UE. Comitetul consideră că întreprinderile au nevoie de un cadru legislativ coerent care să le protejeze interesele și să fie adecvat pentru tranziția verde și cea digitală.

3.8. CESE dorește să sublinieze că atingerea unui bun echilibru între creșterea economică, durabilitate și bunăstarea socială este obiectivul adecvat pentru viitorul sectorului UE al mobilei, în special, și pentru economie, în general.

4. Accesul la materii prime

4.1. Sectorul mobilei utilizează multe materii prime în cadrul procesului de producție (lemn, trestie, piele, metal, plastic, textile, sticlă, spume etc.). Accesul fiabil și neîngrădit la materii prime de înaltă calitate este esențial pentru producătorii europeni, iar CESE solicită lanțuri valorice consolidate care să permită industriei să prospere. CESE solicită, de asemenea, etichetarea adecvată pentru consumatori a materialelor nelemnoase care intră pe piața europeană, pentru a proteja industria europeană a mobilei de materiile prime ieftine și, adesea, nesustenabile provenite din țări terțe.

4.2. Lemnul este una dintre materiile prime cele mai rapid disponibile și regenerabile pe cale naturală. Cererea este în creștere constantă, în timp ce prețul pentru materiile prime care respectă normele și standardele UE este și el în creștere și exercită o presiune suplimentară. Pentru a aborda creșterea sporită de lemn de pe piața internă, este vital să se extindă și să se modernizeze infrastructura forestieră și durabilitatea acesteia, precum și să se îmbunătățească competențele, tehnologiile și logistica entităților care recoltează lemn.

4.3. promovarea principiului utilizării în cascadă (fabricarea produselor, reutilizarea, repararea și reciclarea, valorizarea conținutului energetic) ” Comitetul își exprimă preocuparea față de scăderea globală a disponibilității principalei materii prime a acestei industrii și față de creșterea prețurilor ca urmare a utilizărilor multiple ale acestei materii prime, în special pentru producția de energie din surse regenerabile. CESE consideră că industria mobilei și industria de prelucrare a lemnului oferă mult mai multe beneficii din punctul de vedere al valorii adăugate și al ocupării forței de muncă decât arderea directă a lemnului și solicită statelor membre să pună capăt subvențiilor și celorlalte stimulente pentru arderea lemnului în scopul producerii de energie, reiterându-și solicitarea privind „ ( 6 ) . CESE sugerează, de asemenea, o mai bună promovare a lemnului european pe piața internă prin creșterea vizibilității și a utilizării produselor și mobilierului din lemn veritabil.

4.4. În plus, subvențiile oferite cumpărătorilor din afara UE care achiziționează lemn din Europa denaturează cererea. CESE solicită instrumente de apărare comercială care să asigure protecția producătorilor locali de mobilă și este convins că exporturile de materie primă lemnoasă nu au nicio logică din punct de vedere economic.

4.5. În ceea ce privește importurile de lemn, este extrem de important ca acordurile comerciale ale UE să faciliteze accesul la resurse primare de lemn din afara UE. În acest sens, CESE solicită reducerea sau eliminarea tarifelor pentru materiile prime lemnoase primare și secundare importate. În plus, sistemele de certificare pentru lemnul importat din anumite țări nu sunt întru totul eficace. CESE solicită ca responsabilii de elaborarea politicilor să se asigure că criteriile de durabilitate din acordurile comerciale sunt puse în aplicare și că importurile includ criterii de verificare privind condițiile de muncă, libertatea de asociere și tratamentul echitabil al lucrătorilor. CESE solicită ca drepturile omului să facă parte din procedurile privind obligația de diligență, cu respectarea deplină a Convențiilor OIM privind drepturile omului și drepturile lucrătorilor. Aceasta va asigura condiții de concurență echitabile pe piață.

5. Durabilitatea și tranziția verde

5.1. CESE consideră comunicarea CE privind noul Bauhaus european drept o excelentă ocazie pentru ca industria mobilei să contribuie la crearea de produse durabile și incluzive pentru noile moduri de trai, în care durabilitatea să se combine armonios cu stilul de viață. Tranziția globală a sectorului sub toate aspectele sale va fi reușită numai dacă se îmbunătățește participarea activă a lucrătorilor și a reprezentanților acestora.

5.2. Comitetul remarcă în rândul consumatorilor tendința în creștere de a căuta produse ecologice fabricate în condiții de muncă decente. În plus, sectorul mobilei își poate îmbunătăți impactul asupra mediului prin fabricarea unor produse mai durabile și prin utilizarea materialelor reciclate sau a lemnului durabil (precum stejarul, pinul, salcâmul etc.) și reciclat.

5.3. CESE solicită un cadru legislativ european coerent care să interzică vânzarea pe piața internă a produselor care conțin agenți de ignifugare periculoși. Substanțele periculoase ar trebui înlocuite, de exemplu, cu spume pe bază de apă, cleiuri mai puțin periculoase și alte substanțe care conțin un nivel scăzut de compuși organici volatili. Acordul partenerilor sociali privind reducerea formaldehidei în producția de panouri constituie un excelent exemplu al modului în care acordurile voluntare ale partenerilor sociali de la nivel european pot contribui, la rândul lor, la reducerea riscurilor generate de substanțele periculoase.

5.4. Comitetul pledează, de asemenea, pentru obligativitatea ambalajelor durabile și complet reciclabile și solicită revizuirea Directivei 94/62/CE privind ambalajele și deșeurile de ambalaje. CESE consideră că stimulentele fiscale ar putea juca un rol important în promovarea proiectelor de durabilitate.

6. Circularitatea

6.1. Ca urmare a obiectivelor ambițioase anunțate în Pactul verde european ( 7 ) și în Planul de acțiune privind economia circulară ( 8 ) , economia UE pare să înceapă să înglobeze circularitatea și să încurajeze inovarea orientată către noi modele economice durabile. Decuplarea creșterii economice de utilizarea resurselor este esențială pentru atingerea neutralității climatice până în 2050.

6.2. Cifrele arată că între 80 % și 90 % din deșeurile de mobilă din UE din cadrul deșeurilor municipale solide sunt incinerate sau trimise către depozitele de deșeuri. CESE este deosebit de îngrijorat de lipsa informării consumatorilor și a disponibilității pieselor de schimb, ceea ce încurajează achiziționarea de mobilă nouă în detrimentul circularității. O interdicție legislativă europeană privind aruncarea mobilei în depozitele de deșeuri ar crește gradul de recuperare și de reutilizare a materialelor valoroase.

6.3. Unica soluție pentru combaterea schimbărilor climatice și a suprasolicitării resurselor naturale ale planetei rezidă într-o tranziție rapidă de la fluxul liniar de materiale și energie către un model circular. Modelele economiei circulare aplicate sectorului mobilei au capacitatea de a permite recuperarea valorii din produse și de a asigura creșterea economică și crearea de locuri de muncă. CESE subliniază că mobila, și în special produsele din lemn veritabil, joacă un rol esențial în stocarea carbonului, contribuind astfel în mod eficace la combaterea schimbărilor climatice.

6.4. Comitetul consideră că este esențial ca producătorii de mobilă să-și proiecteze produsele în așa fel încât să permită recuperarea valorii și să faciliteze reutilizarea, repararea, renovarea și reciclarea. Procesele de fabricație trebuie să se axeze pe stimularea eficienței din punctul de vedere al utilizării resurselor și a eficienței energiei, precum și pe reducerea costurilor de producție.

6.5. O schemă de răspundere extinsă a producătorilor din sectorul mobilei are potențialul de a crește capacitățile de reutilizare și de reciclare în Uniune, promovând stimulente pentru ca producătorii să ia în considerare impactul de mediu începând de la faza de proiectare până la încheierea ciclului de viață al unui produs.

7. Educația, digitalizarea și condițiile de muncă

7.1. Un studiu recent arată că cea mai mare parte a angajaților din sectorul mobilei nu au calificări la nivelul învățământului terțiar și nu sunt familiarizați cu aspectele economiei circulare ( 9 ) . Cu toate acestea, nevoia unei forțe de muncă înalt calificate este ridicată și sectorul se confruntă cu îmbătrânirea continuă a forței de muncă și cu dificultăți în a atrage generația mai tânără. Pentru a îmbunătăți gradul de atractivitate a sectorului, este extrem de important să se îmbunătățească permanent condițiile de muncă (ocupaționale, de sănătate și de securitate) și opțiunile de formare suplimentară și să se acorde o atenție deosebită motivării specialiștilor înalt calificați și a celor din domeniul digital, pentru ca aceștia să se alăture industriei mobilei.

7.2. pentru a crește productivitatea și a se menține în fruntea concurenței, sectorul are nevoie de lucrători calificați care și-au însușit cele mai noi cunoștințe și tehnologii ” ( 10 ). În comparație cu alte părți ale lumii, costul forței de muncă în UE este relativ mai ridicat, însă productivitatea și inovarea sunt și ele mai ridicate decât în alte regiuni. CESE a menționat deja că pentru „

7.3. Comitetul solicită legiuitorilor europeni să sprijine activ inițiativele transnaționale care cresc calitatea tuturor formelor de ucenicie în sectorul mobilei, cum ar fi de exemplu conceptul calificărilor europene de bază ( 11 )

7.4. Învățământul profesional inițial și continuu trebuie dezvoltat, pentru a promova abilitățile și noile competențe sectoriale. Aceste forme de învățământ trebuie să presupună implicarea partenerilor sociali, a instituțiilor de învățământ și a altor ONG-uri relevante. Viitorul forței de muncă în sectorul mobilei înseamnă locuri de muncă de înaltă tehnologie și care necesită cunoștințe avansate, bazate pe un social dialog solid și pe convenții colective, cu remunerații și condiții de muncă decente și capabile să atragă generația mai tânără.

7.5. Un program Erasmus mai ambițios pentru ucenici ar putea contribui, de asemenea, la asigurarea unui transfer mai bun al tradițiilor bogate și diverse existente și la potențialul inovator al producției de mobilă în Europa și ar ajuta și la îmbunătățirea atractivității sectorului mobilei în rândul tinerilor și al societății, în general. În plus, CESE recomandă promovarea unor sisteme de validare care să sprijine recunoașterea reciprocă a calificărilor.

8. Finanțarea și investițiile

8.1. Întreprinderile europene au nevoie de acces la programe de finanțare în domeniul cercetării, dezvoltării și inovării care să le ajute să se extindă, să devină mai productive și să integreze circularitatea și noile tehnologii. De asemenea, sunt necesare investiții în promovarea buclelor circulare, a duratei de viață a produselor, a capacităților de a le repara, a le recondiționa și a le recicla. De asemenea, prin crearea unei cereri pentru mobila second-hand și prin sprijinirea entităților fără scop lucrativ implicate în procesul de reciclare sau de reutilizare a mobilei uzate se poate genera un impact pozitiv în ce privește obiectivele tranziției verzi.

8.2. Oportunitățile de finanțare rămân unul dintre cele mai importante puncte slabe într-un sector dominat de IMM-uri. Este extrem de important ca IMM-urile să fie echipate cu resurse adecvate pentru a-și analiza dezvoltarea activității în mod circular, inovator și durabil; ele ar trebui sprijinite prin stimulente fiscale tranziționale și rate reduse de TVA pentru mobila recondiționată și reprelucrată.

8.3. Caracteristicile superioare ale produselor de mobilier – precum designul, calitatea, funcțiile, durabilitatea sau ergonomia – au capacitatea de a contrabalansa avantajul prețului oferit de producătorii din țări cu salarii mici. În plus, inovarea în ceea ce privește utilizarea materialelor și unitățile de producție tehnologică avansată creează un avantaj competitiv suplimentar. Prin urmare, CESE solicită investiții pentru dezvoltarea proiectării, a creativității, a competențelor și a lanțurilor valorice.

8.4. Nu în ultimul rând, CESE solicită dezvoltarea unei platforme europene care să promoveze dezvoltarea întreprinderilor din industria mobilei și o evaluare preventivă a impactului social al noilor tehnologii. Aceasta ar trebui să includă întreprinderi, parteneri sociali, organizații ale societății civile, institute de cercetare, universități și alte părți interesate și să sprijine creșterea din acest sector, după modelul Platformei europene a părților interesate privind economia circulară ( 12 ) , care este un excelent exemplu în acest sens.

Bruxelles, 15 iunie 2022. Președinta Comitetului Economic și Social European Christa SCHWENG

(1) Noul Bauhaus european – Frumos, durabil, pentru toți [COM(2021) 573 final].

(2) JO L 365, 31.12.1994, p. 10.

(3) O nouă Strategie industrială pentru Europa [COM(2020) 102 final].

(4) CE – Piața internă, antreprenoriatul și IMM-urile.

(5) Inițiativa privind produsele durabile

(6) Avizul Comitetului Economic și Social European pe tema „Oportunități și provocări pentru creșterea competitivității sectorului european al prelucrării lemnului și al mobilei” (aviz din proprie inițiativă) (JO C 24, 28.1.2012, p. 18).

(7) COM(2019) 640 final.

(8) COM(2020) 98 final.

(9) Innovation in the Furniture Industry in the era of circular economy (Inovarea în industria mobilei în era economiei circulare).

(10) Avizul Comitetului Economic și Social European pe tema „Oportunități și provocări pentru creșterea competitivității sectorului european al prelucrării lemnului și al mobilei” (aviz din proprie inițiativă) (JO C 24, 28.1.2012, p. 18).

(11) European Furniture Professions (Profesiile europene în industria mobilei).

(12) Platforma europeană a părților interesate privind economia circulară